Skote klap by Centurion Mall | Maroela Media
Inkopiegangers moes Saterdagoggend in winkels skuiling soek toe skote skielik begin klap het tydens 'n rooftog by die Centurion Mall-winkelsentrum.
Volgens berigte het 'n onbekende aantal verdagtes op 'n juwelierswinkel by die winkelsentrum toegeslaan waarna 'n skietgeveg tussen veiligheidswagte en die verdagtes uitgebreek het.
Die sentrum se bestuur het die rooftog bevestig en gesê 'n verdagte is geskiet en gewond. "Die polisie is tans op die toneel en ondersoek die poging tot roof. Paramedici is ook op die toneel en behandel die beseerde verdagte."
Kapt. Dave Miller, polisiewoordvoerder, het gesê beamptes en forensiese kundiges is steeds op die toneel. "Sodra ons die ondersoek afgehandel en alle bewysstukke versamel het, sal ons meer inligting kan gee."
In dié stadium is dit nog nie duidelik hoeveel verdagtes betrokke was, of daar enigiets gebuit is en of nog verdagtes in hegtenis geneem is nie.
Die sentrum se bestuur het gesê hy gee sy samewerking aan die polisie. "Die veiligheid van ons klante, huurders en werknemers is ons prioriteit."
Saterdag se rooftog volg ná 'n voorval begin verlede maand waar die polisie en twee verdagtes in 'n skietgeveg by die winkelsentrum betrokke was. Beamptes het 'n verdagte voertuig in die winkelsentrum se onderdakparkeerterrein genader waarna die bestuurder weggejaag en 'n skietgeveg uitgebreek het. Twee verdagtes is in hegtenis geneem.
Centurion Centurion Mall In die nuus
Hoekom is die gewonde verdagte onmiddelik behandel deur paramidici?
Wag eers 'n hele ruk om baie seker te maak dat die ander rowers weg is sodat die paramedici veilig hul werk kan doen!
'Skote klap by Centurian Mall' (soos oor die res van die land).
Ek het inligting ontvang vanaf 'n uiters betroubare bron, dat aansoek gedoen word om die volgende Western in Suid Afrika te verfilm.